Olympic (hudobná skupina)

**Olympic** je česká hudobná skupina a jedna z najväčších legiend českej rockovej histórie.

## História skupiny
### Roky šesťdesiate – začiatky
11. novembra, 1963 vystupovala v divadle Semafor v Prahe sprievodná skupina, ktorá mala dovtedy názov *[[Karlínský kulturní kabaret|Karkulka]]* (**Kar**línský **kul**turní **ka**baret) pod novým menom *Olympic*. Meno skupine dal jej vtedajší (prvý) manažér Josef Smeták podľa názvu klubu na Spálenej ulici v Prahe, ktorý sa volal *Olympik*. Skupina v tomto období najčastejšie hrala v tomto zložení:
* Petr Janda – gitara
* Miroslav Růžek – saxofón
* Miroslav Berka – klavír
* Pavel Chrastina – basová gitara
* František Čech – bicie (občas ho striedal aj Jan Antonín Pacák)
* Jaromír Klempíř – jonika
* Jiří Laurent – gitara
Táto skupina pod novým názvom v priebehu nasledujúceho roku (1964) sprevádzala spevákov Mikiho Volka, Pavla Bobka, Josefa Laufera, Pavla Švába a Yvonnu Přenosilovú. V roku 1965 sa vplyvom *britskej beatovej invázie* rozpútala aj v Česko-Slovensku tzv. „*[[beatlemánia]]*“. Zostava sa vtedy zredukovala na toto zloženie:
* Petr Janda – gitara
* Miroslav Berka – klavír
* Pavel Chrastina – basová gitara
Františka Čecha za bicími definitívne vystriedal Jan Antonín Pacák a na miesto Jiřího Laurenta prišiel Ladislav Klein. Zo spevákov v skupine zostal iba Miki Volek. V tomto období vznikol prvý megahit skupiny *Dej mi víc své lásky* (autori: Janda/ Chrastina). V apríli 1966 odišiel od skupiny Miki Volek. Skupina Olympic naďalej vystupuje v zložení Janda, Berka, Klein, Pacák, Chrastina. V tomto období vzniká ich ďalší hit *Snad jsem to zavinil já*. V roku 1967 skupina nahrala na singel svoju ďalšiu úspešnú skladbu *Želva*. Tento singel vychádza v malom náklade, lebo niekto zodpovedný z vydavateľstva Supraphon „zistil“, že sa na konci skladby nespieva "…*oh, no…*", ale "*hovno*"...  V roku 1968 vychádza prvý album skupiny Olympic pod názvom *[[Želva (album)|Želva]]*, ktorý je považovaný za prvý český beatový album. V tomto roku sa skupina neúspešne zúčastnila na Bratislavskej lýre so skladbou *Krásná neznámá*. Počas invázie vojsk Varšavskej zmluvy 20. augusta 1968 boli členovia skupiny na dovolenke vo Francúzsku. Dostali ponuky na angažmán z rôznych francúzskych klubov, natočili EP platňu a televízny film *Olympic v Paříži*, odmietli ponuku byť predskokanmi koncertov vtedajšej rokenrolovej hviezdy Johnyho Hollydaya a pred Vianocami roku 1968 sa vrátili domov do Česko-Slovenska.

### Roky sedemdesiate
V roku 1969 skupina vydáva svoj druhý album pod názvom *Pták Rosomák*. Nasledujúci rok 1970 skupina nahráva viacero svojich hitov ako napríklad *Dynamit*, *Otázky*, *Strejček Jonatán*, *Bon soir, mademoseille Paris*.

Rok 1971 je o zmenách v zostave skupiny. Odchádza z nej bubeník Jan Antonín Pacák a basgitarista Jan Hauser. Po prijatí nových členov hrá skupina v tomto novom zložení:
* Petr Janda – gitara
* Ladislav Klein – gitara
* Miroslav Berka – klavír
* Jiří Korn – basová gitara
* Petr Hejduk – bicie
Pôvodnej skupine ešte vychádza tretí album pod názvom *Jedeme, jedeme* a nová zostava vydáva singel so skladbami *Agáta* a *Planetář*. V júni 1972 odchádza zo skupiny gitarista Ladislav Klein. Jiří Korn sa snaží presadzovať sólovo. Zvyšní členovia začínajú mať pocit, že sú pre neho iba sprievodnou skupinou a tak sa rozhodli Korna nahradiť Ladislavem Chvalkovským. S ním skupina vystupuje na *Festivale politickej piesne v [[Sokolov]]e* so skladbou *Únos*, natáča singel pre nový album *Slunce* a *Jdou děti, jdou*, pokúša sa o úspech na Bratislavskej lýre s pesničkou *Slzy tvý mámy*, ale nepostupuje s ňou ani do finále. V novinách vychádza správa o ich rozpade. Skupine ešte vychádza nový album pod názvom *Olympic 4.* V nasledujúcich dvoch rokoch skupina opäť stagnuje až upadá. Funguje skôr iba ako sprievodná kapela sólových spevákov. Ich hudba postupne stráca svoj rockový charakter. V zostave sa mení basový gitarista. Najprv je ním Pavel Petráš, ktorého neskôr vystrieda Milan Broum.

### Od roku 1979 – návrat

Príchod Milana Brouma znamenal oživenie v skupine. V roku 1977 skupina nahráva anglické verzie svojich skladieb na album s názvom *Overhead* a nový takmer hardrockový album *Marathón*. V ankete Zlatý Slávik sa skupina Olympic umiestňuje na šiestom mieste. Skupina Olympic často vystupuje v Lucerne. 18. apríla 1978 pri príležitosti 15. výročia od vzniku má svoj 3 000 koncert spolu s hosťami a bývalými členmi. Zahrali si s nimi Jan Pacák aj Pavel Chrastina.

V roku 1979 sa skupina znovu pokúša o účasť na Bratislavskej lýre so skladbou *Ty slzy dávno vpila tráva*. Festivalová porota skladbu neodporučila.13. mája 1979 skupina vystúpila s koncertnou verziou prvej časti koncepčnej albumovej trilógie s názvom *Prázdniny na zemi*. Táto časť trilógie sa zaoberá ekologickou témou. Počas koncertu sa na šikmé plátno premietajú diapozitívy so zábermi zničenej planéty. Napriek tomu, že zo skladieb albumu nevznikol jeden skutočný hit, album ako celok má obrovský úspech. Skupina nahráva aj jeho anglickú verziu pod názvom *Holidays on Earth*. Olympic sa v roku 1979 v ankete Zlatý Slávik umiestňuje na treťom mieste.

V roku 1980 sa skupina opäť pokúša o účasť na Bratislavskej lýre so skladbou *Osmý den*. Napriek tomu, že sa zo singlov s touto skladbou, ktorá odštartovala novú sériu hitov skupiny Olympic predalo viac ako 100 000 kusov, skladba na lýre nezískava žiadne ocenenie. Olympic sa v ankete Zlatý slávik pre rok 1980 umiestňuje na druhom mieste po skupine Katapult. V tomto roku emigroval do Austrálie Pavel Chrastina. Táto emigrácia spôsobila skupine Olympic značné problémy. Podľa tradície tej doby sa museli z trhu stiahnuť všetky nahrávky, na ktorých sa Chrastina autorsky podieľal vrátane pripravenej kompilácie *12 nej...*.
 
V roku 1981 skupina Olympic pokračuje v trilógii koncepčným albumom zameraným na tému medziľudských vzťahov s názvom *Ulice*. 27. apríla 1981 je v Lucerne jeho koncertná premiéra. Takmer okamžite sa stáva hitom skladba *Okno mé lásky*. Na "zdesenie" členov skupiny túto skladbu spieva publikum so skupinou už na tejto premiére. Z tohto albumu, ktorý vyšiel aj v anglickej verzii pod názvom *The Street*, sa predalo viac ako 170 000 nosičov. Z tohto roku pochádza aj ďalší nesmrteľný hit skupiny Olympic, skladba *Jasná zpráva*. Bola hraná znovu na Bratislavskej lýre, ale umiestnila sa iba na druhom mieste za skladbou Václava Neckáře, *Tvým dlouhým vlasům*. V tomto roku sa v ankete Zlatý slávik skupina Olympic umiestnila na prvom mieste.

26. apríla 1982 skupina Olympic nahráva v pražskej Lucerne živý album, ktorý vychádza pod názvom *Olympic v Lucerně*. Zúčastňuje sa, samozrejme neúspešne, aj Bratislavskej lýry so skladbou *Blíženci*. V Zlatom slávikovi obhajuje minuloročné zlato. Na Vianoce vystupuje Olympic na svojom výročnom koncerte (blížiacich sa 20 rokov od vzniku) spolu s bývalými členmi Milanom Růžkom, Jozefom Laufrom, Pavlom Bobkom, Mikim Volkom a Janom Pacákom a hosťami ako boli Miroslav Šimek, Karel Zich, Petra Janů, Felix Slováček, Marie Rottrová a Karel Gott. Skupina dostala od Supraphonu zlatú platňu za viac ako milión predaných všetkých platní počas svojej histórie.

V roku 1983 v hitparáde vtedajšieho *Televízneho klubu mladých (TKM)* nazvanej *Hitšaráda* vyhráva skladba *Nikdo nejsme akorát*. Festivalová komisia Bratislavskej lýry neodporučila do medzinárodnej súťaže skladbu *Okno mé lásky*. Skupina zas získala Zlatého slávika za rok 1983 a Peter Janda naspieval s Petrou Janů ďalší hit s názvom *Jedeme dál*.

V januári, 1984 začala skupina Olympic nahrávať tretiu časť trilógie, ktorá bola tentoraz zameraná na vedu, techniku, chémiu a počítače s názvom *Laboratoř*. Album vychádza v júli. V ankete Zlatý slávik pre rok 1984 sa Olympic dostáva až na druhé miesto za slovenskou skupinou Elán.

V roku 1985 sa na Bratislavskej lýre konečne podarilo skupine Olympic získať zlato so skladbou *Co je vůbec v nás*. Táto pieseň vychádza na singli s novým hitom *Tak jako za mlada*. V tomto roku Peter Janda pracuje na dvoch albumoch. Prvým je nový nekoncipovaný album skupiny Olympic s názvom *Kanagom*, a druhý je pre Petru Janů s názvom podľa ich spoločného hitu *Jedeme dál*. Na albume Petry Janů sú ešte ich dva ďalšie spoločné duety: *Není nám už sedmnáct* a *Ty máš ji nejraděj*. Pri premiére programu *Olympic 85* dostala skupina tri zlaté albumy za *Olympic v Lucerně*, *Rock And Roll* a *Laboratoř* (z každého sa predalo viac ako 250&nbsp;000 nosičov). 17. decembra sa rozhodol odísť a venovať sa sólovej umeleckej dráhe bubeník Petr Hejduk.

V polovici februára 1986 vystupuje skupina Olympic v novej zostave:
* Petr Janda – gitara
* Miroslav Berka – klávesy
* Milan Broum – basová gitara
* Milan Peroutka – bicie
* Jiří Valenta – klávesy
S novou metalovo ladenou skladbou *Jako tele na vrata*. Skupina reaguje na obdobie zvýšenej popularity štýlu heavy metal a pritvrdzuje muziku. Po vydaní anglickej verzie albumu *Kanagom* (anglický titul *Hidden In Your Mind*) vychádza ich nový album *Bigbít*. V Zlatom slávikovi sa skupina dostáva na štvrté miesto.

V roku 1987 zomrel klávesista skupiny Miroslav Berka. Skupina pokračuje vo štvorici. Nahráva ďalší pritvrdený hit *Když ti svítí zelená*. K 25. výročiu vzniku skupiny je usporiadaný koncert na ktorom vystupujú hudobníci z konkurenčných skupín, ktorí hrajú skladby z repertoáru skupiny Olympic. Pri príležitosti tohto výročia dostáva skupina od hudobného vydavateľstva Supraphon ocenenie: *Zlatú gitaru*.

### Po roku 1989
V marci 1989 vychádza trinásť mesiacov po nahratí ďalší album skupiny Olympic s metalovým zvukom s názvom ich hitu *Když ti svítí zelená*.

Koncom roku 1990 skupina vydala album *Ó jé!*. Jedinou známou skladbou albumu je inštrumentálka Stejskání. Vzhľadom na zmenu politickej situácie vzniká možnosť vydávania reedícií dovtedy (hlavne z dôvodu emigrácií) zakázaných albumov a výberoviek hudobníkov a spevákov vtedajšieho východného bloku. V nasledujúcich rokoch skupina vydáva reedície starých albumov.

### Po roku 2000
V roku 2012 skupina oslávila svoje 50. narodeniny halovou koncertnou šnúrou a vydaním kolekcií albumov. V máji 2013 zomrel po koncerte v Karlových Varoch dlhoročný bubeník skupiny Milan Peroutka.

V máji 2013 do kapely nastupuje bubeník Martin Vajgl. Kapela následne v rokoch 2013-2015 nakrúca novú albumovú trilógiu Souhvězdí a pravidelne koncertuje v Česku aj na Slovensku s programom Permanent Tour. V roku 2016 sa koná akustické turné Plugged Unplugged a v roku 2017 Olympic v zaplnenej O2 Aréne oslavuje 55. výročie svojho vzniku. Koncert je zaznamenaný televíznymi kamerami pre live DVD. V nasledujúcom roku potom vzniká nový album Olympic s názvom *Trilobit*, ktorý vychádza v septembri 2018.

V marci 2020 zo zdravotných dôvodov odišiel Jiří Valenta. Na miesto klávesistu bol vypísaný konkurz. Prihlásilo sa viac ako 50 uchádzačov a víťazom sa stal Pavel Březina, ktorý od júna 2020 vystupuje s kapelou ako stály hosť. V júli a auguste 2020 skupina nahrala v štúdiu Propast A nový album Kaťata, ktorý následne vyšiel v Supraphone.

## Aktuálna zostava
* Petr Janda – gitara, spev 
* Milan Broum – basová gitara, spev 
* Pavel Březina – klávesy 
* Martin Vajgl – bicie

### Bývalí členovia
* Miroslav Berka 
* František Čech 
* Jan Antonín Pacák 
* Petr Hejduk
* Milan Peroutka
* Pavel Bobek 
* Miki Volek 
* Pavel Chrastina 
* Jan Hauser 
* Jiří Hauser 
* Jiří Korn 
* Ladislav Chvalkovský 
* Pavel Petráš 
* Jiří Laurent 
* Ladislav Klein 
* Milan Růžek
* Jiří Valenta

## Diskografia
### Štúdiové albumy
* 1968 *[[Želva (album)|Želva]]* (Supraphon) 
* 1969 *[[Pták Rosomák]]* (Supraphon) 
* 1971 *[[Jedeme jedeme]]* (Supraphon) 
* 1974 *[[Olympic 4]]* (Supraphon)
* 1978 *[[Marathon (hudobný album)|Marathon]]* (Supraphon) 
* 1980 *[[Prázdniny na Zemi]]* (Supraphon) 
* 1981 *[[Ulice]]* (Supraphon) 
* 1984 *[[Laboratoř]]* (Supraphon)
* 1985 *[[Kanagom]]* (Supraphon) 
* 1986 *[[Bigbít (album)|Bigbít]]* (Supraphon)
* 1989 *[[Když ti svítí zelená]]* (Supraphon) 
* 1991 *[[Ó jé]]* (Supraphon)
* 1994 *[[Dávno]]* (BEST I.A.)
* 1997 *[[Brejle]]* (BEST I.A.)
* 1999 *[[Karavana (hudobný album)|Karavana]]* (BEST I.A.)
* 2003 *[[Dám si tě klonovat]]* (BEST I.A.)
* 2007 *[[Sopka (album)|Sopka]]* (BEST I.A.)
* 2013 *[[Souhvězdí šílenců]]* (Supraphon)
* 2014 *[[Souhvězdí drsňáků]]* (Supraphon)
* 2015 * [[Souhvezdí romantiků]]* (Supraphon)
* 2018 *[[Trilobit]]* (Supraphon)
* 2020 *[[Kaťata]]* (Supraphon)

### Albumy pre zahraničie
* 1972 *Handful* (Artia)
* 1977 *Overhead* (Artia) 
* 1983 *The Street* (Artia) 
* 1984 *Laboratory* (Artia) 
* 1986 *Hidden In Your Mind* (Artia)

### Single
* „Adresát neznámý“ / „Roň slzy“ (1964)
* „Oh Boy“ / „Hey Paula“ (1964)
* „Sweet Little Sixteen“ / „Saeled with a Kiss“ (1964)
* „That's All You Gotta Do“ / „Orange Blossom Special“ (1964)
* „Espado“ (1964)
* „Olympic rock“ / „Hully Gully“ (Amiga, 1964)
* „Pickwick tea“ / „Bingo“ (Amiga, 1964)
* „Čaj pana Pickwicka“ / „Olympic Rock“ (1965)
* „Memphis, Tennessee“ / „Rave on“ (1965)
* „Hvězda na vrbě“ (1965)
* „Trezor“ (1965)
* „Fůra chyb“ / „Lyrická ze středních Čech“ (1965)
* „Měsíc“ / „Podzimní nálada“ (1965)
* „Mary“ / „Nebuďte kůzlata“ (1965)
* „Dej mi víc své lásky“ / „Olympic Rock“ (1965)
* „Never Mind“ (Artia, 1966)
* „Bloud král“ / „Zahoď lásku“ (1966)
* „Snad jsem to zavinil já“ / „Želva“ (1967)
* „Dej mi na klín oči unavený“ / „Nejím a nespím“ (1967)
* „Krásná neznámá“ (1968)
* „Z bílé černou“ / „Zbytečná holka“ (1968)
* „Pták Rosomák“ / „Svatojánský happening“ (1969)
* „Kufr“ / „Anděl“ (1969)
* „Dynamit“ / „Otázky“ (1970)
* „Strejček Jonatán“ / „Sluneční píseň“ (1970)
* „Čarodějka“ / „Aeroplán“ (1971)
* „Strážce majáku“ / „Inzerát“ (1971)
* „Agáta“ / „Planetář“ (1971)
* „Tony“ / „Závody lodí“ (1971)
* „Měsíc“ / „Detektiv“ (1971)
* „Když Lola pila pátý drink“ / „Hedy“ (1972)
* „Co tě napadá“ / „Dobré ráno“ (1972)
* „Kroky“ / „Lhář“ (1972)
* „Prý“ (1973)
* „Únos“ / „Gramofon“ (1973)
* „Don Quijote de La Mancha“ (1973)
* „Slzy tvý mámy“ / „Vrať mi moji hořkou lásku“ (1973)
* „Nebe nad hlavou“ (1973)
* „Slunce“ / „Jdou, děti, jdou“ (1973)
* „Klára“ / „Už je jí líp“ (1974)
* „Samá voda, přihořívá“ / „Už je čas“ (1974)
* „Já tam byl“ / „Poslouchej mou píseň“ (1974)
* „Pojď blíž, pojď k nám“ / „Mám chuť žít“ (1975)
* „Hůl“ (1975)
* „To znáš“ / „Zázračný lék“ (1975)
* „Na to znamení stůj“ / „Až se zítra probudíš“ (1975)
* „Nehoda“ / „U přepážky č. 306“ (1976)
* „On“ (1976)
* „Černovláska“ / „Dva klauni“ (1976)
* „Mám rád chvíle, kdy se něco děje“ / „Nech to být“ (1977)
* „Ďábel Bump“ / „Létání“ (1977)
* „Máš ráda déšť“ / „Nezapomeň“ (1978)
* „Ty slzy dávno vpila tráva“ / „Sprcha“ (1978)
* „Hrál“ / „Ze života hmyzu“ (1979)
* „Dědečkův duch“ / „Nejsem sám“ (1979)
* „Osmý den“ (1980)
* „Osmý den“ / „Vlak co nikde nestaví“ (1980)
* „Jasná zpráva“ (1981)
* „Jasná zpráva“ / „Já je znám“ (1981)
* „Okno mé lásky“ / „Já“ (1981)
* „Vzdálenosti (Země)“ / „Strom“ (1982)
* „Blíženci“ / „Nic víc“ (1982)
* „Dynamit“ / „Slzy tvý mámy“ (1983)
* „Nikdo nejsme akorát“ / „Dnes už ne“ (1983)
* „Láska trojdenní“ / „Ten den“ (1983)
* „Bon soire mademoiselle Paris“ / „Strejček Jonatán“ (1984)
* „Už je po...“ / „Jen jedenkrát“ (1984)
* „Volný pád“ / „Je to tvá vina“ (1985)
* „Co je vůbec v nás“ / „Jako za mlada“ (1985)
* „Kanagom“ / „Žárlíš“ (1985)
* „Jako tele na vrata“ / „Já se oholím“ (1986)
* „Hry a slzy“ / „Je to tak samozřejmý“ (1986)
* „Počkej až“ / „Proč zrovna ty“ (1987)
* „Když ti svítí zelená“ / „Naděje dvou“ (1988)
* „Každej chvilku tahá pilku“ (1988)
* „Každej chvilku tahá pilku“ / „Inkoustová tečka“ (1988)
* „Ať“ (1989)
* „Stejskání“ / „Back to love“ (pro Hifiklub Mimoň, 1990)
* „Smečka psů“ / „Stejskání“ (1990)
* „Hovoří Petr Janda a Jan Rosák“ / „Slzy tvý mámy“ (1990 - Supraphon v spolupráci s KC Občianskeho fóra a GZ Loděnice pod názvom *Volíme svobodu a demokracii*)
* „Záření“ / „Nuda na zemi“ (1992)
* „Děťátko“ (1999)

### Albumy z vystúpení
* 1983 *Olympic v Lucerně* (Supraphon) 
* 1997 *Ondráš podotýká* (Bonton)
* 1993 ´´Lucerna Live´´ (Monitor)

### Kompilácie
* 1976 *12 nej* (Supraphon) 
* 1983 *Rokenrol* (Supraphon)
* 1987 *25 let* (Supraphon) 
* 1990 *20 nej* (Supraphon) 
* 1992 *Jako zamlada* (Supraphon) 
* 1993 *The Best Of Olympic* (2CD) (Supraphon) 
* 1994 *Balady* (Supraphon) 
* 1995 *Singly a rarity* (Bonton) 
* 1995 *Vlak co nikde nestaví Rock And Roll (1967-1990)* (Bonton) 
* 1996 *Singly I* (Bonton) 
* 1996 *Singly II* (Bonton) 
* 1997 *Singly III* (Bonton) 
* 1997 *Singly IV* (Bonton) 
* 1998 *Singly V, VI* (Bonton) 
* 1999 *Singly VII* (Sony Music/Bonton) 
* 2001 *… to nejlepší z Olympicu 1* (Best I.A.) 
* 2001 *… to nejlepší z Olympicu 2* BestIA 
* 2002 *The Best Of Olympic* (2CD) (Sony Music Bonton) 
* 2004 *Stejskání* (Best I.A.) 
* 2006 *Trilogy* (3CD) (Best I.A.)

## Hudobné ocenenia
* 1981 Zlatý slavík
* 1982 Zlatý slavík
* 1983 Zlatý slavík
* 1992 Česká Gramy – sieň slávy 
* 1992 Ceny časopisu Melodie – sieň slávy 
* 1996 Zlatý slavík
* 1997 Český slavík – skupina roku
* 1998 Český slavík – skupina roku

## Iné projekty

## Referencie

## Externé odkazy
* Web skupiny Olympic (jeden zo zdrojov, z ktorého čerpal tento článok)


Kategória:České rockové hudobné skupiny
Kategória:Hudobné skupiny z 1963
Kategória:Beatová síň slávy